กว่าจะมีวันนี้ของ เจ ชนาธิป
“ความฝันของพ่อผมสิ้นสุดลง เมื่อวันที่ผมติดทีมชาติไทย” ชนาธิป สรงกระสินธ์ หรือ เจ นักฟุตบอลชื่อดังของไทย เคยพูดเอาไว้  รู้ไหมว่า ชนาธิปนั้นเริ่มเล่นฟุตบอลตั้งแต่อายุ 4 ขวบ และครั้งหนึ่งเขาเคยถูกสโมสรหลายแห่งปฏิเสธเซ็นสัญญาเป็นนักฟุตบอลอาชีพเพราะตัวเล็กเกินไป  แต่วันนี้ชนาธิปกลับมีค่าตัวมากกว่า 200 ล้านบาท ไม่เพียงแต่มากที่สุดในบรรดานักเตะไทย แต่ยังมากที่สุดในบรรดานักฟุตบอลอาชีพในเอเชียตะวันออกเฉียงใต้  กว่าจะมีวันนี้ เจ ชนาธิป ผ่านอะไรมาบ้าง ลงทุนแมนจะเล่าให้ฟัง
31 ธ.ค. 2561

กว่าจะมีวันนี้ของ เจ ชนาธิป / โดย ลงทุนแมน
“ความฝันของพ่อผมสิ้นสุดลง เมื่อวันที่ผมติดทีมชาติไทย”
ชนาธิป สรงกระสินธ์ หรือ เจ นักฟุตบอลชื่อดังของไทย เคยพูดเอาไว้
รู้ไหมว่า ชนาธิปนั้นเริ่มเล่นฟุตบอลตั้งแต่อายุ 4 ขวบ
และครั้งหนึ่งเขาเคยถูกสโมสรหลายแห่งปฏิเสธเซ็นสัญญาเป็นนักฟุตบอลอาชีพเพราะตัวเล็กเกินไป
แต่วันนี้ชนาธิปกลับมีค่าตัวมากกว่า 200 ล้านบาท
ไม่เพียงแต่มากที่สุดในบรรดานักเตะไทย
แต่ยังมากที่สุดในบรรดานักฟุตบอลอาชีพในเอเชียตะวันออกเฉียงใต้
กว่าจะมีวันนี้ เจ ชนาธิป ผ่านอะไรมาบ้าง ลงทุนแมนจะเล่าให้ฟัง
ชนาธิป สรงกระสินธ์ หรือที่รู้จักกันในฉายา “เมสซี่เจ” เกิดวันที่ 5 ตุลาคม พ.ศ. 2536 ปัจจุบันอายุ 25 ปี มีพี่ชาย 1 คน และพี่สาว 1 คน เป็นชาวจังหวัดนครปฐม
ในสมัยเด็ก พ่อของเขาบอกว่า มีอยู่วันหนึ่งได้เรียกลูกชายทั้ง 2 คนมา แล้วโยนลูกบอลให้ แต่พี่ชายของชนาธิปกลับเดินหนีลูกฟุตบอลไปเล่นอย่างอื่น
ขณะที่ตัวเขากลับเล่นฟุตบอลตั้งนานไม่ยอมเลิก
นับแต่นั้นพ่อของเขาจึงมั่นใจว่า ลูกชายคนนี้มีแววว่าจะประสบความสำเร็จจากการเป็นนักฟุตบอล
ชนาธิปบอกว่าคุณพ่อ เป็นโค้ชคนแรก แม้พ่อจะเล่นบอลไม่เก่ง แต่พ่อก็ตัดสินใจทุ่มเทเวลาทั้งค้นคว้า ศึกษาหาวิธีการในการฝึกฟุตบอลรูปแบบต่างๆ ให้แก่ตัวเขา รวมไปถึงพาไปคัดตัวเป็นนักฟุตบอลตามโรงเรียนต่างๆ
เขาบอกว่า ไม่ว่าเวลาว่างช่วงไหน ไม่ว่าจะสนามปูน สนามหญ้า พ่อจะคอยบอกให้เขาซ้อมบอลตลอด เพื่อหวังว่าวันหนึ่งเด็กชายที่ชื่อว่า ชนาธิป สรงกระสินธ์ จะมีโอกาสติดทีมชาติไทย..
สมัยที่เขาเป็นนักเรียนนั้น เขาเคยถูกสโมสรหลายแห่งปฏิเสธการเซ็นสัญญาเป็นนักฟุตบอลอาชีพครั้งแล้วครั้งเล่า เพราะรูปร่างที่เล็กเกินไป
แต่นั่นไม่ได้ทำให้เขายอมแพ้แต่ยังคงมุ่งมั่นฝึกซ้อมต่อไป จนสุดท้ายชนาธิปมีโอกาสได้มาร่วมทีมเยาวชนสโมสรบีอีซี เทโรศาสน โดยได้รับค่าแรงเดือนละ 10,000 บาท ก่อนขึ้นเป็นชุดใหญ่ของทีม และย้ายไปร่วมสโมสรเอสซีจี เมืองทอง ยูไนเต็ด
ชื่อเสียงของเขาเป็นที่รู้จักมากขึ้น ทำให้สโมสรคอนซาโดเล ซัปโปโร ทำสัญญายืมตัวเขาจากสโมสรเอสซีจี เมืองทอง ยูไนเต็ด เพื่อไปเล่นในเจลีกช่วงกลางปี 2560
ฤดูกาลแรกของเขาที่ญี่ปุ่น ชนาธิปลงเล่นไป 18 นัด แต่ยิงประตูไม่ได้ อย่างไรก็ตาม เขาก็สามารถพาทีมรอดจากการตกชั้นได้ และจบฤดูกาลลำดับที่ 11
แต่ในฤดูกาลถัดมา ฟอร์มการเล่นของเขาได้พัฒนาขึ้นเรื่อยๆ จนสโมสรคอนซาโดเล ซัปโปโร ตัดสินใจซื้อตัวเขาขาดจากสโมสรเอสซีจี เมืองทองยูไนเต็ด และในฤดูกาลนี้ ชนาธิปทำไปได้ 9 ประตู พาสโมสรจบลำดับที่ 4 จนได้รับการโหวตจากเพื่อนร่วมทีมและแฟนบอลให้เป็นผู้เล่นยอดเยี่ยมของทีม พร้อมทั้งติด 11 ผู้เล่นยอดเยี่ยมของเจลีกอีกด้วย
ปัจจุบัน ชนาธิป ถูกสโมสรคอนซาโดเล ซัปโปโร ตั้งค่าตัวไว้สูงกว่า 200 ล้านบาท จนเป็นนักฟุตบอลอาชีพที่ค่าตัวแพงที่สุดในเอเชียตะวันออกเฉียงใต้ แพงกว่านีล เอเธอริดจ์ ผู้รักษาประตูทีมชาติฟิลิปปินส์ที่เล่นให้สโมสรคาร์ดิฟฟ์ซิตี้ ในพรีเมียร์ลีกของอังกฤษ ซึ่งมีค่าตัวอยู่ที่ 129 ล้านบาท
แล้วตอนนี้ชนาธิปได้รับเงินเดือนเท่าไร?
จากข้อมูลล่าสุด ชนาธิป รับค่าจ้างจากคอนซาโดเล ซัปโปโร ตกเดือนละ 650,000 บาท หรือปีละ 7.8 ล้านบาทเลยทีเดียว
เขาบอกว่า การไปเล่นฟุตบอลที่ญี่ปุ่น หลายครั้งเขาก็รู้สึกเหงา เพราะชีวิตที่นั่นคือการซ้อมฟุตบอล นอนพักผ่อนแล้วก็ซ้อมฟุตบอล ทุกวันที่ผ่านไปเขารู้สึกอยู่ลึกๆ ว่าเหนื่อยเพราะมีทั้งความกดดัน และการทำงานที่จริงจัง เนื่องจากคำว่ามืออาชีพ
อย่างไรก็ตาม การมาเล่นฟุตบอลอาชีพในญี่ปุ่นคือสิ่งที่เขาฝัน ทุกวันนี้แม้จะเหนื่อยแต่ก็มีความสุขกับชีวิตมาก
เรื่องของชนาธิป อาจทำให้เรารู้ว่า การสบประมาทโดยคนอื่น ไม่ได้เป็นตัวที่จะมากำหนดความสำเร็จในชีวิตของเรา
สำหรับ เจ ชนาธิป ทุกคนรู้ว่าเขาตัวเล็ก และน่าจะเสียเปรียบ ทั้งลูกบนอากาศ และช่วงก้าวที่สั้นกว่าคนอื่น
แต่เมื่อเขาพยายามฝึกฝน และหาจุดเด่นของตัวเอง สิ่งที่ทุกคนได้สบประมาทก็ถูกทำลายไป
ถ้าวันนี้เราโดนคนอื่นบอกว่าเราไม่มีทางสู้คนอื่นได้
ลองมอง เจ ชนาธิป เป็นตัวอย่าง
สิ่งที่จะมากำหนดชีวิตของเรา คงไม่ใช่คำพูดของคนอื่น
แต่เป็นตัวเราเองที่จะเลือกเป็นอะไร..
----------------------
นอกจาก เจ แล้ว ยังมีเรื่องคนดังอื่นๆ ให้ติดตาม ที่เพจลงทุนแมน ในแอปพลิเคชัน blockdit โหลดฟรี 
----------------------
References
-
-
-
-
-
-
-
-
-
-
-